孔子世家贊
作者：兩漢：司馬遷 
篇章：古文觀止 卷五・漢文

paragraphs: 太史公曰：《詩》有之：“高山仰止，景行行止。”雖不能至，然心鄉往之。餘讀孔氏書，想見其爲人。適魯，觀仲尼廟堂車服禮器，諸生以時習禮其家，餘祗回留之不能去雲。天下君王至於賢人衆矣，當時則榮，沒則已焉。孔子布衣，傳十餘世，學者宗之。自天子王侯，中國言《六藝》者折中於夫子，可謂至聖矣！